**MIKOVINYI SÁMUEL**

**Szakkollégium**

**(MSZK)**

**képzési programja**

**a 2015/2016 akadémiai évre**

Összeállította: Dr. Busics György intézetigazgató

Székesfehérvár

2015

1. ***A képzési program általános célja***

Az MSZK tagjainak, azaz az Óbudai Egyetem Alba Regia Műszaki Kar Geoinformatikai Intézet tehetséges és a szakma iránt különösen is érdeklődő hallgatóinak olyan képzési programot kínálunk, amely növeli mérnöki kreativitásukat, fejleszti egyéni képességeiket és növeli szakma iránti elkötelezettségüket. A szakkollégiumi programok révén szélesebb áttekintésük lesz a szakma műhelyeire és programjaira, tapasztalatokat szerezhetnek a csapatmunkában, megismerhetik az önmenedzselés és a karrierépítés fortélyait. A szakmában dolgozó kollégák, volt hallgatók beszámolói, a szakmai tanulmányutak, konferenciák alapján mélyebben megismerik a szakma jelenét, szereplőit. Tananyagon túli ismeretek átadásával erősíteni kívánjuk a szakmaszeretetet. Segítséget kínálunk a kapcsolatépítéshez, a földmérőmérnöki álláslehetőségek megismeréséhez. Útmutatást és ösztönzést adunk a sikeres tudományos kutatás és publikálás elindításához.

1. ***A képzési program megvalósításának módszertana***

A fenti képzési célokat az alábbi csoportos és egyéni aktivitást igénylő programok keretében kívánjuk megvalósítani:

1. *Tanórán kívüli szakmai előadások és bemutatók az egyetemen (csoportos aktivitás):*
2. Oktatók szakmai előadásai az oktató által végzett kutató/fejlesztő/innovációs tevékenység bemutatása és a fejlesztések megismerése céljából.
3. A gyakorlatban dolgozó mérnökök (elsősorban volt hallgatók) előadásai a mérnöki szemléletről, a szakmai kihívásokról, pályakezdésükről és életpályájukról, a kapcsolati tőke jelentőségéről, a mindennapi feladatokról és problémákról.
4. A szakma „nagy öregjeivel” folytatott beszélgetések a szakmai múltról, élettapasztalatokról, mérnöki elkötelezettségről, fontos képességekről.
5. *Tanórán kívüli szakmai előadások és bemutatók az egyetemen kívül (csoportos aktivitás):*
6. Kihelyezett helyszíneken szakmai előadásokkal egybekötött üzemlátogatás, tanulmányút.
7. Karrier- és álláslehetőségek, továbbképzések bemutatása az egyes vállalatoknál/szervezeteknél, azok működésének, szakmai területeinek bemutatása.
8. *Team- munka fejlesztése (kiscsoportos aktivitás)*
9. Szakterületenként kiscsoportok (teamek) összeállítása egy-egy konkrét kutatási/fejlesztési/innovációs feladat elvégzésére, amely egyetemi vagy ipari támogatottsággal jön létre, és amelynek szakmai vezetője egy ipari szakember vagy egy egyetemi oktató (vagy mindkettő).
10. A team rendszeres (kéthavontkénti) szakmai előadása, prezentációja az addig végzett munka eredményeiről, tapasztalatairól. A hallgatók az általuk elért eredményeket a szakmai vezető által javasolt módon és formában publikálják (pl. TDK munka, szakmai konferenciák, cikkek, szakmai napok keretében)
11. *Egyéni képességek és kompetenciák fejlesztése (egyéni aktivitás)*
12. Önismereti tréning, egyéni képességek feltárása, fejlesztése
13. Prezentációs technikák általános és egyéni képességekre adaptálva
14. Előadókészség, vitakészség fejlesztése
15. Egyéni időgazdálkodás fejlesztése
16. CV készítés, állásinterjúkra való felkészítés
17. ***Tervezett aktivitások a 2015-2016 akadémiai évre***
18. Golfpálya geodéziai munkái - Zala springs golf-falu építése  
    (levelezős hallgatónk képes beszámolója egy érdekes munkáról)  
    Helyszín: Hosszúsétatéri Kollégium  
    Időpont: 2015. október 5. 19 óra  
    Előadó: Kéri Dávid
19. TDK műhely: TDK dolgozatok a fizikai geodézia témaköréből  
    (a tehetséggondozás keretében)  
    Helyszín: Pirosalma u., 102-es terem  
    Időpont: 2015. október 8. 14 óra  
    Előadó: Dr. Földváry Lóránt
20. TDK műhely: Korábbi TDK-munkák tapasztalatai  
    (a tehetséggondozás keretében)  
    Helyszín: Pirosalma u., 102-es terem  
    Időpont: 2015. október 15. 14 óra  
    Előadó: Kiss Attila, László Gergely
21. Hallgatói workshop-1  
    (témák: pályakezdés, szakmai trendek, duális képzés, 3D jelentősége)  
    Helyszín: Pirosalma u., mérőterem  
    Időpont: 2015. október 19. 14-18 óra  
    Előadók: Horváth Zsolt (Geosite), Varga Zoltán (Geomentor), Kneifel György (Poláris Kft.), Szakter Roland (Közép-dunántúli Vízügyi Igazgatóság) és 4 hallgató (Mosoni Gellért, Szántó Marcell, Tóth Sándor, Boros Bianka)
22. TDK műhely: Távérzékelés hallgatói kutatási munkákban  
    (a tehetséggondozás keretében- alkalmazott hidrobiológiai kutatások a vízügyi gyakorlatban)  
    Helyszín: Pirosalma u., 102-es terem  
    Időpont: 2015. október 22. 14 óra  
    Előadó: Verőné Dr. Wojtaszek Malgorzata, Dr. Pomogyi Piroska (Vízügyi Ig.)
23. Részvétel a GPS25 konferencián  
    (25 éve van lehetőség Magyarországon GPS-mérésekre. Ebből az alkalomból az alkalmazások széles körét bemutató rövid előadásokra kerül sor, jó áttekintést adva a fejlődési trendekről. <http://gpsmet.agt.bme.hu/gps25>)   
    Helyszín: Budapest, Földművelésügyi Minisztérium, Darányi terem  
    Időpont: 2015. október 27. 9-17 óra  
    Előadó: összesen 25 bemutató előadás  
    Költség: utazási költség (30 eFt)
24. Körtemplomok geodéziai felmérése  
    (a felmérés célja az egykori hossz-mértékegység, a királyi öl mértékének meghatározása)  
    Helyszín: Kallósd (majd igény szerint)  
    Időpont: 2015. október 9. (majd igény szerint)  
    Résztvevők: Tóth Sándor, Busics György…  
    Költség: utazási költség esetenként
25. Vonalkódos szintezőlécek kalibrálása  
    (a kalibrálás folyamatának megtekintése, saját léceink kalibrálása és látogatás a kutatóintézetben)  
    Helyszín: Sopron, MTA CSFK geodéziai és geofizikai kutatóintézet, laboratórium  
    Időpont: 2015. november  
    Résztvevők: érdeklődő hallgatók és oktatók  
    Költség: 120 eFt + utazási költség
26. Prezentációs tréning  
    (felkészülés a házi TDK konferenciára)  
    Helyszín: Pirosalma u., tanácsterem  
    Időpont: 2015. november 16. 16 óra  
    Előadók: TDK-dolgozatot készítő hallgatók és konzulenseik
27. Részvétel az Országos Geoinformatikai Konferencián  
    (témák: a jogi szabályozás és a szakmai gyakorlat jelenlegi helyzete a geoinformatikában)  
    Helyszín: Székesfehérvár, Pirosalma u.,   
    Időpont: 2015. november 19-20.  
    Költség: részvételi díj (8eFt/fő)
28. Hallgatói workshop-2  
    (témák: pályakezdés, szakmai trendek, 3D jelentősége)  
    Helyszín: Pirosalma u., mérőterem  
    Időpont: 2015. november 26. 14-18 óra  
    Előadók: szervezés alatt
29. Vulkanikus barlangok térképezése  
    Helyszín: Sukoró, Bodza-völgy; Hosszúsétatéri Kollégium  
    Időpont: 2015. december 16. 9-13 óra  
    Oktató: Dr. Tarsoly Péter  
    Költség: iskolai mikrobusz, megbízási díj (30 eFt)
30. Önismereti tréning – coaching  
    (cél: belső énünk megismerése, problémamegoldás coach vezetésével)  
    Időpont: 2016. február  
    Oktató: Veres Richárd  
    Költség: megbízási díj
31. Tanulmányút Győrbe

(témák: gyárlátogatás, a gyárbővítés geodéziai munkái, Pannonhalma, mint világörökségi helyszín)  
Helyszín: Győr, Pannonhalma (Audi, geodéziai cégek, apátság, biomassza erőmű)   
Időpont: 2016. február  
Költség: 250 eFt

1. Tanulmányút Veszprém és Zala megyei helyszíneken

(olyan helyszínek meglátogatása, ahol volt hallgatóink mutatják be a azokat a speciális geodéziai-térinformatikai feladatokat, amelyek a természeti vagy az épített környezet megóvásával kapcsolatosak)  
Helyszín: Kolontár (vörösiszap-tározó); Szigliget (vár, Balaton); Balatonederics (Csodabogyós barlang), Zalacsány (golffalu), Kallósd (kerektemplom)   
Időpont: 2016. március  
Költség: 250 eFt